Klokken 01.26 natten til lørdag modtog Nordjyllands Politi en anmeldelse fra en bekymret borger, der kunne høre en mand råbe højt og panisk i nærheden af Limfjorden. Anmelderen, der befandt sig ved Stjernepladsen i Aalborg, kunne ikke finde ud af, hvor råbene kom fra, og det fik Nordjyllands Politi til at sende patruljer afsted mod Østre Havn. - Da patruljerne ankom, var der stille, så vi fik en mistanke om, at han var faldet i vandet. Derfor valgte vi at sætte en redningsaktion i gang, siger Mads Hessellund, der er vagtchef ved Nordjyllands Politi. Redningsberedskabet ankom, og en redningshelikopter var på vej, men det skulle vise sig ikke at blive nødvendigt. Kort efter hørte de manden råbe igen, og denne gang fandt de ham mellem nogle bygninger. Det viste sig, at den eneste nød, han led, var, at han var temmelig beruset. - Nu bliver han sigtet for en overtrædelse af ordensbekendtgørelsen, og det kommer til at koste ham en bøde, siger vagtchefen.

Referat:
Det viste sig, at der ikke var tale om en ulykke men blot en beruset mand, der gik rundt og råbte højt.